闻有池塘什, 还因梦寐遭。 攀禾工类蔡, 咏豆敏过曹。 庄蝶玄言秘, 罗禽藻思高。 戈矛排笔阵, 貔虎让文韬。 彩缋鸾凰颈, 权奇骥騄髦。 神枢千里应, 华衮一言褒。 李广留飞箭, 王祥得佩刀。 传乘司隶马, 继染翰林毫。 辨颖超脱, 词锋岂足櫜。 金刚锥透玉, 镔铁剑吹毛。 顾我曾陪附, 思君正郁陶。 近酬新乐录, 仍寄续离骚。 阿阁偏随凤, 方壶共跨鳌。 借骑银杏叶, 横赐锦垂萄。 冰井分珍果, 金瓶贮御醪。 独辞珠有戒, 廉取玉非叨。 麦纸侵红点, 兰灯焰碧高。 代予言不易, 承圣旨偏劳。 绕月同栖鹊, 惊风比夜獒。 吏传开锁契, 神撼引铃绦。 渥泽深难报, 危心过自操。 犯颜诚恳恳, 腾口惧忉忉。 佩宠虽緺绶, 安贫尚葛袍。 宾亲多谢绝, 延荐必英豪。 分阻杯盘会, 闲随寺观遨。 祇园一林杏, 仙洞万株桃。 澥海沧波减, 昆明劫火熬。 未陪登鹤驾, 已讣堕乌号。 痛泪过江浪, 冤声出海涛。 尚看恩诏湿, 已梦寿宫牢。 再造承天宝, 新持济巨篙。 犹怜弊簪履, 重委旧旌旄。 北望心弥苦, 西回首屡搔。 九霄难就日, 两浙仅容舠.